ไฟแนนซ์ทูเดย์
...ทีมที่ปรึกษานายกฯ บิ๊กตู่ คาดว่าจะไม่มีชื่อของ ม.ร.ว.ปรีดิยาธร เทวกุล ที่เมื่อพ้นตำแหน่งรองนายกฯ แล้ว คงขอพัก ส่วนสมหมาย ภาษี โดยเนื้อแท้แล้วมีความสนิทสนมกลมเกลียวกันดีกับบิ๊กตู่ จะมีตำแหน่งหรือไม่ ไม่สำคัญ หากนายกฯ ขอความช่วยเหลือ ลุงสมหมายเต็มใจให้
20 ส.ค. 2558

...ทีมที่ปรึกษานายกฯ บิ๊กตู่ คาดว่าจะไม่มีชื่อของ ม.ร.ว.ปรีดิยาธร เทวกุล ที่เมื่อพ้นตำแหน่งรองนายกฯ แล้ว คงขอพัก ส่วนสมหมาย ภาษี โดยเนื้อแท้แล้วมีความสนิทสนมกลมเกลียวกันดีกับบิ๊กตู่ จะมีตำแหน่งหรือไม่ ไม่สำคัญ หากนายกฯ ขอความช่วยเหลือ ลุงสมหมายเต็มใจให้
...กว่าจะพ้น 5 ปี ในตำแหน่งผู้ว่าการธนาคารแห่งประเทศไทย ประสาร ไตรรัตน์วรกุล ก็เจอการเมืองเล่นงานเสียน่วม แต่วันที่จะลงจากตำแหน่งอาจารย์ประสารก็ลงได้อย่างสง่างาม เพียงแต่อาจเสียดายเพราะถ้า รมว.คลัง เป็น อภิศักดิ์ ตันติวรวงศ์ ตั้งแต่นานแล้วคงทำงานเข้าขากันดี 
แอบได้ยินผู้ว่าฯ ประสารเรียกอภิศักดิ์ว่า “เฮีย” แล้ว ใครไม่รู้อาจสงสัยว่าเขาไปสนิทสนมกันตั้งแต่เมื่อไหร่ ถ้ารู้ที่มาที่ไปก็จะถึงบางอ้อ เพราะคุณพี่อภิศักดิ์เป็นรุ่นพี่วิศวะจุฬาฯ ของอาจารย์ประสารนั่นเอง
ฉะนั้นข่าวที่ลือมานานว่าหลังเกษียณ อาจารย์ประสารถูกวางตัวให้ไปเป็นประธานบรรษัทวิสาหกิจแห่งชาติ ก็ยังแรงไม่ตก
...คนที่เสียววาบหลังปรับ ครม. เห็นจะเป็น ดร.อู้-สมชัย สัจจพงษ์ อธิบดีกรมศุลกากร ที่จะต้องไปลุ้นว่า ยังเป็นตัวเต็งปลัดคลังอยู่อีกหรือเปล่า
เดิมพันในตำแหน่ง รมว.คลัง ของอภิศักดิ์ ในยามเศรษฐกิจไทยกำลังเผชิญวิกฤต คือ ความคาดหวังจากคนที่คิดว่าเข้ามาแล้วคงจะดีกว่าเดิม ในขณะที่นโยบายการเงินไม่สามารถเข้ามาเป็นเครื่องมือรัฐบาลในการดูแลเศรษฐกิจได้อีกแล้ว จำเป็นต้องใช้นโยบายการคลังอย่างเข้มข้น อภิศักดิ์ต้องใช้คนเก่งทำงาน ทีมงานต้องเก่งเท่านั้นถึงจะไปได้ตลอดรอดฝั่ง
...นานๆ พบกันที ตั้งแต่ พรสนอง ตู้จินดา ยอมไปนั่งเก้าอี้ประธานกลุ่มธุรกิจลูกค้าธุรกิจ ธนาคารกรุงศรีอยุธยา แบงก์ไทยในเครือมิตซูบิชิ ยูเอฟเจ ไฟแนนเชียล กรุ๊ป (MUFG) คุณตู้ดูเหมือนคนญี่ปุ่นเข้าไปทุกวัน เหมือนมากจนถ้าไม่รู้จักกันมาก่อนคงไม่รู้ว่าเป็นคนไทยที่เข้าไปช่วยบริหารแบงก์
คุณตู้ทำหน้าเหนื่อยๆ บอกว่า ทำแบงก์ตอนนี้เหนื่อย งานหนักแต่สนุก เห็นหน้าก็รู้เลยว่าสนุกจริงๆ
...สำนักงานการตรวจเงินแผ่นดิน ชวนร่วมการแข่งขันเดิน-วิ่งเฉลิมพระเกียรติ ๘๘ พรรษา ชิงถ้วยพระราชทานพระบาทสมเด็จพระเจ้าอยู่หัว ในวันที่ 1 พ.ย. ที่สวนหลวง ร.9  ค่าสมัครทุกระยะ 399 บาท